FI Euroopan unionin virallinen lehti CE 84/339

(2004/C 84 E/0398)

KIRJALLINEN KYSYMYS E-0237/04

esittäjä(t): Miet Smet (PPE-DE) komissiolle

(2. helmikuuta 2004)

Aihe: Eurooppa-koulujen lukukausimaksut

Komissio lähetti muutama viikko sitten Eurooppa-koulujen johtokunnille kirjeen, jossa esitetään huomattavia korotuksia oppilaiden lukukausimaksuihin. Vuosimaksut nousisivat 12 500 euroon oppilasta kohden. Olisiko mahdollista saada lisätietoja komission ehdotuksesta? Mikä on syynä tuntuvaan korotukseen?

Eurooppa-koulujen oppilaat jaetaan kolmeen ryhmään, joiden lukukausimaksut ovat erisuuruiset. Onko mahdollista saada tietoja siitä, millä perusteella oppilaat jaetaan eri ryhmiin? Mitkä ovat vuosimaksut eri ryhmissä ja miten maksut tulevat muuttumaan?

Neil Kinnockin komission puolesta antama vastaus

(11. maaliskuuta 2004)

Eurooppa-koulujen perussäännön määrittelevän yleissopimuksen 1 artiklassa todetaan, että koulujen ensisijainen tehtävä on ”tarjota yhteistä opetusta Euroopan yhteisöjen henkilöstön lapsille”. Kyseiset oppilaat määritellään luokkaan 1 kuuluviksi oppilaiksi, ja heidän vanhempansa eivät maksa koulumaksuja, sillä noin 60 prosenttia Eurooppa-koulujen rahoituksesta tulee EU:n talousarviosta. Kyseisen yleissopimuksen 28 ja 29 artiklassa määrätään mahdollisuudesta tehdä osallistumissopimuksia julkisoikeudellisten tai yksityisoikeudellisten yhteisöjen kanssa, jotta niiden henkilöstön lapset voisivat käydä Eurooppa-kouluja. Heidät määritellään luokkaan 2 kuuluviksi oppilaiksi, ja sopimuksen tehneet yhteisöt maksavat maksuja, jotka kattavat 100 prosenttia koulutuksesta aiheutuvista arvioiduista kustannuksista kussakin Eurooppa-koulussa. Edellä mainittujen lasten lisäksi yleissopimuksen mukaan myös ”muut lapset” voivat kirjoittautua kouluihin ”johtokunnan asettamien rajoitusten mukaisesti”. Heidät määritellään luokkaan 3 kuuluviksi oppilaiksi, ja EU:n talousarviosta kouluille maksettavien tukien ansiosta heitä koskevat koulumaksut ovat paljon todellisia kustannuksia alhaisempia. Tällä hetkellä vuosittainen koulumaksu paikkaa kohden on 2 680 euroa ala-asteella ja 3 657 euroa yhdistetyssä yläasteessa ja lukiossa (secondary school). Näillä koulumaksuilla ei yksinkertaisesti kateta Eurooppa-koulujen keskimääräisiä oppilaskohtaisia vuosikustannuksia, jotka ovat lähes 11 000 euroa, ja vielä korkeammat, eli 16 500 euroa Bergenin Eurooppa-koulussa, 16 000 euroa Molin Eurooppa-koulussa ja 13 700 euroa Culhamin Eurooppa-koulussa.

Laajentumisen johdosta välttämättä kasvaneet koulujen budjettivaatimukset, EU:n talousarvioon liittyvät rajoitukset sekä vaikeus perustella suuria tukia sellaisten oppilaiden koulutukseen, joiden vanhempien työ ei liity EU:n toimielimiin, ovat yhdessä syynä siihen, että koulumaksuja on välttämättä nostettava tasolle, joka liittyy suoremmin todellisiin kustannuksiin. Komissio on Eurooppa-koulujen johtokunnan (jossa on jäseniä kaikista jäsenvaltioista) jäsenenä ja täyttääkseen velvollisuutensa tehdä esityksiä EU:n budjettivallan käyttäjille ja toteuttaa hyväksytty talousarvio ehdottanut hiljattain, että luokkaan 3 kuuluvien oppilaiden koulumaksuja nostetaan asteittain seuraavien viiden vuoden aikana. Ehdotuksessa tehdään ero kahden ryhmän välillä: a) uudet luokkaan 3 kuuluvat oppilaat, joille korotus merkitsisi sitä, että vuoteen 2010 mennessä vuosimaksun suuruus olisi 9 400 euroa uusien ala-asteen oppilaiden osalta ja 12 500 euroa uusien yläasteen ja lukion oppilaiden osalta, sekä b) nykyiset luokkaan 3 kuuluvat oppilaat, joille korotus merkitsisi sitä, että vuoteen 2010 mennessä vuosimaksun suuruus olisi 5 800 euroa ala-asteen oppilaiden ja 8 000 euroa yläasteen oppilaiden osalta.

Johtokunnan on vielä hyväksyttävä ehdotus.

Arvoisan parlamentin jäsenen on syytä kiinnittää huomiota siihen, että monien nykyisten luokkaan 3 kuuluvien oppilaiden vanhemmat ovat edunsaajina järjestelmässä, johon liittyy merkittävää koulumaksuista vapauttamista ja joka pysyy voimassa heidän lastensa opintojen päättymiseen asti.